KIRJALLINEN KYSYMYS P-3431/01 esittäjä(t): Pere Esteve (ELDR) komissiolle. Hiekan ruoppaaminen Baleaareilla.



Virallinen lehti nro 147 E , 20/06/2002 s. 0178 - 0179



KIRJALLINEN KYSYMYS P-3431/01 esittäjä(t): Pere Esteve (ELDR) komissiolle (6. joulukuuta 2001) Aihe: Hiekan ruoppaaminen Baleaareilla Yksi pahimmista Baleaareja kohdanneista myrskyistä on hävittänyt rannoilta suunnattomat määrät hiekkaa. Espanjan ympäristöministeriö on ilmoittanut ruoppaustoimista Baleaarien rannikon edustalla. Erityisesti hyödynnetään hiekkakerrostumia, jotka sijaitsevat Banyalbufarin rannikon edustalla Mallorcalla ja Ibizan saaren pohjoisrannikon edustalla. Ministeriön tulevien toimien vuoksi tiedemiesten ja väestöryhmien huolestuneisuus on lisääntynyt. Argumenttien mukaan joillakin rannoilla nyt havaittava hiekan väheneminen on ohimenevä tilanne, joka paranee muutamassa kuukaudessa, jos olosuhteet ovat hiemankin suotuisat eivätkä ihmisen toimet vaikuta päinvastaiseen suuntaan. Suurin osa kadonneesta hiekasta on veden alla muutaman metrin päässä rannasta ja palautuu sinne, kun aaltojen suunta on suotuisa. Toisaalta komission on muistettava, että keinotekoinen uudistaminen on kallis ja hyvin haitallinen tilapäisratkaisu. Useista haittatekijöistä tiedemiehet korostavat muiden muassa seuraavia: Ruopattavassa hiekkapohjassa elävät pohjaeläinyhdyskunnat tuhoutuvat, mikä vaikuttaa toisinaan kalastuksen kannalta tärkeisiin lajeihin. Ruopatun pohjan ekologiset olosuhteet muuttuvat jyrkästi, kun muodostuu rinteitä ja vajoamia, näin myös alkuperäiset eliöyhteisöt korvautuvat toisilla. Ruopatuilla alueilla vesi samenee, mikä on haitallista hyvin kirkasta vettä vaativille lajeille kuten Posidonia oceanicalle. Alkuperäiset lajit hautautuvat hiekan purkualueilla. Joissakin tapauksissa haittaa aiheutuu rauhoitetuille kasviyhdyskunnille (Posidonia). Ympäristöpolitiikan tarkoituksena on, kuten direktiivissä 85/337/ETY(1) on säädetty, pikemminkin ympäristötuhojen välttäminen kuin niiden torjuminen jälkikäteen. Onko komissio tietoinen edellä mainitusta hankkeesta? Aikooko se ilmoittaa Espanjan viranomaisille, minkälaisia vaikutuksia ruoppauksen toteuttaminen aiheuttaisi näiden kahden alueen ekosysteemille ja mitä seurauksia on tiettyjen yksityisten ja julkisten hankkeiden ympäristövaikutusten arvioinnista annetun direktiivin 85/337/ETY noudattamatta jättämisestä? On syytä muistaa, että ympäristöministeriön rannikoista vastaavan viraston piti muuttaa kantaansa samanlaisen hankkeen yhteydessä Cala Agullassa Mallorcalla, koska Espanjan hallituksen tekemässä ympäristövaikutusten arvioinnissa oli vakavia puutteita. Karttavirheiden takia ruoppaus olisi toteutettu posidonia-alueilla. (1) EYVL L 175, 5.7.1985, s. 40. Margot Wallströmin komission puolesta antama vastaus (11. tammikuuta 2002) Komissio ei ole ollut tietoinen parlamentin jäsenen esittämistä seikoista. Parlamentin jäsenen mainitseman kaltaiset hiekan ruoppaushankkeet saattavat kuulua tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) soveltamisalaan, sellaisena kuin tämä direktiivi on muutettuna 3. maaliskuuta 1997 annetulla neuvoston direktiivillä 97/11/EY(2), koska kyseiset hankkeet mainitaan direktiivin liitteessä II olevan 2 kohdan c alakohdassa mineraalien otto ruoppaamalla meren- tai joenpohjaa. Edellä mainitun direktiivin nojalla jäsenvaltioiden on tutkittava tapauskohtaisesti tai raja-arvojen tai valintaperusteiden avulla tai selvitettävä molemmilla menettelyillä, onko jokin liitteessä II mainittu hanke arvioitava direktiivin 510 artiklan mukaisesti. Jäsenvaltioiden on otettava huomioon direktiivin liitteessä III säädetyt arviointiperusteet, joilla arvioidaan hankkeen luonne, sijainti ja mahdolliset vaikutukset. Jäsenvaltioiden on varmistettava, että toimivaltaisten viranomaisten tekemä päätös on kansalaisten saatavilla. Mikäli Espanjan ympäristöministeriön ilmoitus todella johtaa hankkeen aloittamiseen, komissio aikoo muistuttaa Espanjan viranomaisia edellä mainittujen neuvoston direktiivien säännöksistä varmistaakseen, että niitä noudatetaan, kuten parlamentin jäsen esittää. (1) EYVL L 175, 5.7.1985. (2) EYVL L 73, 14.3.1997.